

**ข้อบังคับมหาวิทยาลัยธรรมศาสตร์**

ว่าด้วยจัดหาประโยชน์จากที่ราชพัสดุซึ่งมหาวิทยาลัยปกครอง ดูแล

หรือได้รับมอบหมายให้ใช้ประโยชน์ พ.ศ. ๒๕๕๙

……………………………………………….

โดยที่เป็นการสมควรกําหนดหลักเกณฑ์และวิธีการจัดหาประโยชน์จากที่ราชพัสดุ ซึ่งมหาวิทยาลัยปกครองดูแล และจัดหาประโยชน์ และที่ดินที่มีผู้อุทิศให้แก่มหาวิทยาลัย

 อาศัยอํานาจตามความในมาตรา ๒๓ ประกอบมาตรา ๑๔ แห่งพระราชบัญญัติ มหาวิทยาลัยธรรมศาสตร์ พ.ศ. ๒๕๕๘ และโดยมติสภามหาวิทยาลัยในการประชุมครั้งที่ ๙/๒๕๕๙
เมื่อวันที่ ๑๙ กันยายน พ.ศ. ๒๕๕๙ เห็นชอบให้ออกข้อบังคับไว้ดังต่อไปนี้

 **ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยจัดหาประโยชน์
จากที่ราชพัสดุ ซึ่งมหาวิทยาลัยปกครอง ดูแล หรือได้รับมอบหมายให้ใช้ประโยชน์ พ.ศ. ๒๕๕๙”

**ข้อ ๒** ข้อบังคับฉบับนี้ให้ใช้บังคับถัดจากวันประกาศเป็นต้นไป

**ข้อ ๓** ในข้อบังคับนี้

“ที่ราชพัสดุ” หมายความว่า ที่ดินอันเป็นที่ราชพัสดุ ซึ่งมหาวิทยาลัยเป็นผู้ปกครอง ดูแล
หรือได้รับมอบหมายให้ใช้ประโยชน์ และให้หมายความรวมถึงอสังหาริมทรัพย์ ซึ่งมีผู้อุทิศให้แก่มหาวิทยาลัยด้วย

“คณะกรรมการ” หมายความว่า คณะกรรมการจัดหารายได้หรือผลประโยชน์จากที่ราชพัสดุ

**ข้อ ๔** ในการดําเนินการจัดหารายได้หรือผลประโยชน์จากที่ราชพัสดุ ซึ่งมหาวิทยาลัยเป็นผู้ปกครอง ดูแลหรือใช้ประโยชน์ให้กระทําโดยคํานึงถึงวัตถุประสงค์ของมหาวิทยาลัย ความเหมาะสมในการดําเนินการ ตลอดทั้งวัตถุประสงค์ของผู้อุทิศให้แก่มหาวิทยาลัย

 **ข้อ ๕** ให้มีคณะกรรมการจัดหารายได้หรือผลประโยชน์จากที่ราชพัสดุขึ้นคณะหนึ่งประกอบด้วย รองอธิการบดีที่รับผิดชอบฝ่ายการคลัง เป็นประธาน รองอธิการบดีที่รับผิดชอบฝ่ายวางแผน ประธานสภาอาจารย์ ประธานสภาพนักงานมหาวิทยาลัย เป็นกรรมการโดยตําแหน่ง และกรรมการอื่นซึ่งอธิการบดีแต่งตั้งอีกจํานวน
ไม่น้อยกว่า ๕ คน แต่ไม่เกิน ๙ คน

ให้กรรมการที่อธิการบดีแต่งตั้งมีวาระการดํารงตําแหน่งคราวละ ๒ ปี

ให้คณะกรรมการมีอํานาจพิจารณาดําเนินการจัดหารายได้หรือผลประโยชน์จากที่ราชพัสดุ ตามที่กําหนดในระเบียบนี้

**ข้อ ๖** การดําเนินการจัดหารายได้หรือผลประโยชน์จากที่ราชพัสดุ โดยการให้เช่าจะต้องมีลักษณะ ดังต่อไปนี้

(๑) เป็นการให้เช่าที่ดินเพื่อการปลูกสร้างโดยผู้เช่ายกกรรมสิทธิ์ของสิ่งปลูกสร้างบนที่ดิน ที่ให้เช่าแก่มหาวิทยาลัยหรือกระทรวงการคลัง หรือ

 (๒) เป็นการให้เช่าที่ดินเพื่อผลประโยชน์อย่างอื่นที่มิใช่เพื่ออยู่อาศัย โดยได้รับความเห็นชอบ ของคณะกรรมการหรือ

(๓) เป็นการให้เช่าทรัพย์สินบนที่ราชพัสดุ

 การดําเนินการจัดหารายได้หรือผลประโยชน์จากที่ราชพัสดุ โดยวิธีการอื่นที่มิใช่การเช่า ให้คณะกรรมการเป็นผู้พิจารณาเสนออธิการบดีให้ความเห็นชอบ โดยคํานึงถึงสภาพของการดําเนินการ ความเหมาะสม ตลอดจนวัตถุประสงค์ของมหาวิทยาลัย

 การติดตั้งป้ายโฆษณาบนที่ราชพัสดุ ให้ถือว่าเป็นการจัดหารายได้จากที่ราชพัสดุ โดยวิธีอื่นตามวรรคสอง

 **ข้อ ๗** ให้คณะกรรมการโดยความเห็นชอบของอธิการบดีเป็นผู้กําหนดอัตราค่าเช่า โดยคํานึงถึง ความเหมาะสมและวัตถุประสงค์ของการเช่าตลอดจนทําเลที่ตั้งของที่ดิน แต่อัตราค่าเช่าที่กําหนด
ต้องไม่ต่ำกว่าอัตราค่าเช่าที่ราชพัสดุที่กําหนดไว้ในระเบียบกระทรวงการคลังว่าด้วยการจัดผลประโยชน์ที่ราชพัสดุ

 **ข้อ ๘** ให้คณะกรรมการโดยความเห็นชอบจากอธิการบดีเป็นผู้กําหนดระยะเวลาการเช่าได้
ตามความเหมาะสม และตามวัตถุประสงค์ของการให้เช่า โดยคํานึงถึงประโยชน์ของมหาวิทยาลัยและการวางแผน เกี่ยวกับการจัดการศึกษาและการพัฒนามหาวิทยาลัยในอนาคต

 การเช่ารายใดที่คณะกรรมการเห็นควรกําหนดระยะเวลาเช่าเกินกว่า ๕ ปี ต้องได้รับ
ความเห็นชอบจากสภามหาวิทยาลัยก่อน

 ในกรณีการเช่าที่มีระยะเวลาไม่เกิน ๑ ปี หรือการต่ออายุสัญญาเช่าคราวละไม่เกินหนึ่งปี หรือเป็นการเช่าทรัพย์สินบนที่ราชพัสดุเพื่อประโยชน์แก่การให้บริการภายในมหาวิทยาลัย ซึ่งมีระยะเวลา
ไม่เกิน ๕ ปี อธิการบดีจะพิจารณาอนุมัติดําเนินการแล้วแจ้งให้คณะกรรมการทราบก็ได้

 **ข้อ ๙** หลักเกณฑ์และวิธีการเช่า เงื่อนไขและแบบสัญญาให้คณะกรรมการเป็นผู้กําหนด
โดยความเห็นชอบของอธิการบดี

 **ข้อ ๑๐** ในการดําเนินการจัดหารายได้หรือผลประโยชน์บนที่ราชพัสดุ หรืออสังหาริมทรัพย์
ซึ่งมีผู้อุทิศให้มหาวิทยาลัย หากมหาวิทยาลัยได้ปลูกสร้างหรือได้ให้เช่าที่ดินดังกล่าว เพื่อปลูกสร้างอาคารบนที่ดินนั้น เมื่อการปลูกสร้างแล้วเสร็จให้มหาวิทยาลัยแจ้งกรมธนารักษ์ทราบ

 **ข้อ ๑๑** ในการดําเนินการจัดหารายได้หรือผลประโยชน์ หากจําเป็นต้องรื้อถอนอาคาร
หรือถาวรวัตถุที่ตั้งบนที่ราชพัสดุ ซึ่งมิใช่อสังหาริมทรัพย์ที่มีผู้อุทิศให้มหาวิทยาลัย เมื่อคณะกรรมการ
ให้ความเห็นชอบแล้ว ให้ขอความเห็นชอบจากกรมธนารักษ์ก่อน ๔ วัน เว้นแต่การรื้อถอนอาคารในกรณีดังต่อไปนี้ ให้กระทําได้โดยไม่ต้องขอความเห็นชอบ คือ

(๑) การรื้อถอนอาคารซึ่งมีการปลูกสร้างอาคารใหม่ขึ้นแทน

(๒) การรื้อถอนอาคารที่ชํารุดจนใช้การไม่ได้

(๓) การรื้อถอนอาคารที่ก่อสร้างมาแล้วไม่น้อยกว่า ๒๕ ปี

 **ข้อ ๑๒** ในการดําเนินการจัดหารายได้หรือผลประโยชน์ สําหรับที่ราชพัสดุที่มิใช่อสังหาริมทรัพย์ ซึ่งมีผู้อุทิศให้มหาวิทยาลัย หากมีภาระหรือค่าธรรมเนียมใด ๆ ซึ่งเจ้าของกรรมสิทธิ์จะต้องรับผิดชอบ ให้มหาวิทยาลัยเป็นผู้รับผิดชอบในค่าภาระหรือค่าธรรมเนียมนั้น ๆ

 **ข้อ ๑๓** รายได้หรือผลประโยชน์ที่ได้มาจากการดําเนินการตามระเบียบนี้ ให้เป็นรายได้
ของมหาวิทยาลัย ซึ่งไม่เป็นรายได้ที่ต้องส่งกระทรวงการคลังตามกฎหมายว่าด้วยเงินคงคลัง และกฎหมายว่าด้วย
วิธีการงบประมาณ และจะต้องจัดการเพื่อประโยชน์ภายใต้วัตถุประสงค์ของมหาวิทยาลัย

 **ข้อ ๑๔** การเช่าที่มีระยะเวลาเกินห้าปี การจัดหารายได้หรือผลประโยชน์จากพัสดุกรณีอื่น ๆ
ที่มีความสําคัญ หรือที่มิได้เป็นกรณีที่กําหนดไว้ในระเบียบนี้ ให้กระทําได้โดยความเห็นชอบของสภามหาวิทยาลัย

 **ข้อ ๑๕** ให้อธิการบดีรักษาการให้เป็นไปตามข้อบังคับนี้ และให้มีอํานาจออกประกาศมหาวิทยาลัย
กําหนดหลักเกณฑ์และวิธีการปฏิบัติเพื่อการปฏิบัติตามข้อบังคับนี้

ประกาศ ณ วันที่ ๒๑ กันยายน พ.ศ. ๒๕๕๙

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย